Præcis hvad promillen lød på, melder historien ikke umiddelbart noget om. Men Nordjyllands Politi havde tirsdag aften ikke de store vanskeligheder med at finde en mandlig spritbilist, der var stukket af fra et solouheld i Storvorde. Det fortæller vagtchef Poul Badsberg. Manden havde ved 22-tiden ramt en færdselschikane i Storvorde, men havde i sin brandert set sit snit til at stikke af fra skaderne. Men en opmærksom bilist, der havde set uheldet, fulgte efter den 46-årige spritbilist til hans bopæl ikke langt derfra, og herfra blev politiet tilkaldt. Da patruljen nåede frem, behøvede de ikke engang banke på husets hoveddør - så langt var manden nemlig slet ikke nået. Han lå og sov ind over rattet i sin bil, oplyser vagtchefen. Manden blev taget med til politigården, hvor han har fået lov til at sove rusen ud i detentionen natten over. Senere skal der tages stilling til, om der skal rejses sigtelse mod manden.

Referat:
Efter at have ramt en færdselschikane, stak en 46-årig mand af fra scenen, men han nåede ikke langt.